पाएं अपने शहर की ताज़ा ख़बरें और फ्री ई-पेपरडाउनलोड करें
माहिर लोगों को भी लगातार का फॉमरूला अपनाना पड़ता है। भक्ति की दुनिया में निरंतरता का बड़ा महत्व है। रोज नए-नए योग्य संसाधनों पर काम करते रहें। उपलब्धि पर चुप न बैठ जाएं, उसे भी रोज मांजना पड़ता है, क्योंकि उपलब्धि तो भोजन से भी जल्दी बासी और बेकार हो जाती है। भोजन के साथ ऐसा ही है या तो सही समय पर खा लो या ठीक ढंग से बचा लो। वरना दूषित भोजन और विष में क्या फर्क है।
पहला काम करें, नए संसाधन टटोलते रहें। अपनी कल्पनाशीलता को अच्छे लोगों से शेयर करें। अपने विजन को क्रिएटिविटी में बदलने में देर न करें। सुधार की गुंजाइश ढूंढ़ते रहें। हर सुधार हमें एक पायदान ऊंचा खड़ा करेगा और अंत में सबसे महत्वपूर्ण चाहे जो करें, पर अपनी मौलिकता न खोएं। लोग जितने मौलिक रहेंगे, उतना ही नीरसता से मुक्त रहेंगे। भक्ति को जीवन में इसलिए उतारें कि भक्ति के परिणाम में कड़ी मेहनत, समर्पण, लगन और सरलता आती ही है। भक्ति आलसियों का विषय हो भी नहीं सकती।
जमकर और जी भर कर जीने का नाम ही भक्ति है। इसलिए चाहे जिस क्षेत्र में आप हों, अपने भीतर का भक्त जिंदा रखिएगा। संसार या गृहस्थ जीवन को छोड़कर भागने या पलायन करने का नाम भक्ति नहीं है, बल्कि संसार में रहकर ही रूहानी, आध्यात्मिक, अलौकिक मस्ती को उतारने का अभिनव प्रयोग है। भक्त बादलों की तरह होता है। अथाह सागर परम परमात्मा से लेकर पूरी प्रकृति पर जल लुटाता है। ‘हमें मिला तो सबको मिले’ यह भक्त का नारा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn